Mai este puțin și ne vom bucura de cele mai gustoase fructe, cu puternice efecte benefice asupra organismului. Abundă în vitaminele C și A, în minerale precum potasiul, magneziul și fierul și nici nu îngrașă, căci au 63 de calorii la 100 de grame de fruct. Iată ce beneficii aduc sănătății.
De ajutor în caz de artrită
Cireșele și sucul proaspăt de cireșe sunt utilizate încă din anii '50 împotriva artritei, pentru că reduc inflamațiile articulațiilor. Este indicat să bei un pahar de suc de cireșe zilnic, timp de o lună, sau să consumi 200 de grame de fructe proaspete. Aceste fructe delicioase reduc cu până la 35% riscul apariției gutei, afecțiune care se manifestă prin dureri articulare puternice. De aceea, este bine ca persoanele care au fost diagnosticate cu această afecțiune să facă o cură cu cireșe, pe care să le consume zilnic, timp de două-trei săptămâni.
Împotriva insomniei
Dacă ai probleme cu somnul, bea câte un pahar cu suc natural de cireșe sau consumă aproximativ 250 de grame de fructe, cu două ore înainte de culcare. Cireșele conțin melatonină, substanță care ajută la reglarea somnului. Totodată, cireșele conțin și antocianine, substanțe care reduc stările de anxietate și stresul.
Previn apariția cancerului
Antocianinele pe care le conțin cireșele îți oferă protecție împotriva radicalilor liberi, care sunt asociați cu apariția cancerului. Mai multe studii au arătat că cireșele împiedică înmulțirea celulelor canceroase în cazul cancerului de colon.
Indicate în hipertensiunea arterială
Știai că 100 de grame de cireșe asigură 16% din cantitatea de potasiu necesară zilnic organismului? Acest mineral ajută la reglarea tensiunii arteriale, de aceea cireșele sunt indicate persoanelor care suferă de hipertensiune arterială. Acestea reduc nivelul colesterolului rău din sânge, răspunzător pentru apariția mai multor boli cardiovasculare.
Luptă cu acneea
Datorită proprietăților antiinflamatorii și detoxifiante, cireșele sunt de ajutor împotriva acneei. Îți poți prepara singur o mască din cireșe proaspete. Ai nevoie doar de o mână de cireșe cărora le scoți sâmburii și le dai prin blender. Aplică masca pe ten, în special în zonele afectate de acnee, de două-trei ori pe săptămână.
Reduc apariția ridurilor
Antioxidanții din cireșe ajută organismul să lupte cu radicalii liberi, care duc la apariția ridurilor. Un pahar de suc de cireșe, băut în fiecare zi, reduce procesul de îmbătrânire a pielii.